**ETICKÝ KÓDEX**

**pedagogických zamestnancov a odborných zamestnancov ZŠ Lehnice**

V súlade s § 5 ods. 2 zákona 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov

(ďalej len „zákon č. 138/2019 Z. z.“)

Ing. Zuzana Pálmayová, riaditeľka Základnej školy, Školská 840, 930 37 Lehnice

vydáva a zverejňuje

Etický kódex pedagogických zamestnancov a odborných zamestnancov (ďalej len „etický kódex“) ZŠ v Lehniciach.

Cieľom etického kódexu je poskytnúť základný rámec správania sa pedagogického zamestnanca alebo odborného zamestnanca školy.

Obsahom etického kódexu sú základné morálne princípy, ktoré by mal pedagogický zamestnanec alebo odborný zamestnanec dodržiavať vo vzťahu k sebe, ostatným zamestnancom školy, žiakom, rodičom alebo iným fyzickým osobám než rodičom, ktorí majú dieťa zverené do osobnej starostlivosti alebo do pestúnskej starostlivosti na základe rozhodnutia súdu alebo zástupcom zariadení, v ktorých sa vykonáva ústavná starostlivosť, výchovné opatrenie, neodkladné opatrenie alebo ochranná výchova a k verejnosti.

Etický kódex má slúžiť na ochranu najvyšších ľudských hodnôt, dôstojnosti človeka a slobody na ceste za vzdelaním v duchu demokratických a kultúrnych princípov, zakotvených v Ústave Slovenskej republiky a právnom poriadku Slovenskej republiky.

# Preambula

Etický kódex sa vzťahuje na pedagogického zamestnanca a odborného zamestnanca Základnej školy v Lehniciach, Školská 840, 930 37 Lehnice, zaradeného

* do kategórie pedagogického zamestnanca učiteľ, vychovávateľ, pedagogický asistent, školský špeciálny pedagóg (ďalej len „pedagogický zamestnanec“),
* do kategórie odborného zamestnanca špeciálny pedagóg (ďalej len „odborný zamestnanec“).

Etický kódex sa primerane vzťahuje aj na

* učiteľa Katolíckeho pedagogického a katechetického centra zriadeného Konferenciou biskupov Slovenska (katechéta).

Výkon pracovnej činnosti podľa § 6 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „pracovná činnosť“) má nespochybniteľný etický rozmer v podobe ochrany najvyšších ľudských hodnôt, dôstojnosti človeka a slobody na ceste za vzdelaním v duchu demokratických a kultúrnych princípov zakotvených v Ústave Slovenskej republiky a právnom poriadku Slovenskej republiky.

Každý pedagogický zamestnanec alebo odborný zamestnanec má byť morálnou a odbornou autoritou, ale aj pomocníkom a sprievodcom detí a žiakov (ďalej len „žiak“) pri ich výchove a vzdelávaní a optimalizácii osobnostného vývinu. Morálne kvality pedagogického zamestnanca alebo odborného zamestnanca a schopnosť riešiť etické problémy predstavujú jeden z kľúčových atribútov úspešného výkonu pracovnej činnosti. Zmyslom etického kódexu je podporovať pozitívnu pracovnú motiváciu pedagogického zamestnanca alebo odborného zamestnanca vychovávať a vzdelávať žiakov ako osobnosti, ktoré si nielen nájdu uplatnenie na trhu práce, ale budú aj morálne vyspelými bytosťami s etickými normami a hodnotami, s ktorými sú vnútorne stotožnení.

Etický kódex zaväzuje každého pedagogického zamestnanca alebo odborného zamestnanca, aby dbal na dôstojnosť svojho postavenia v škole, komunite a v spoločnosti.

Cieľom etického kódexu je poskytnúť základný rámec správania sa pedagogického zamestnanca alebo odborného zamestnanca a obsahom kódexu sú základné morálne princípy, ktoré by mal pedagogický zamestnanec alebo odborný zamestnanec dodržiavať vo vzťahu k sebe, ostatným zamestnancom školy, žiakom, rodičom alebo iným fyzickým osobám než rodičom, ktorí majú dieťa zverené do osobnej starostlivosti alebo do pestúnskej starostlivosti na základe rozhodnutia súdu (ďalej len „zákonný zástupca“) a k verejnosti. Akceptovanie etického kódexu pedagogickým zamestnancom alebo odborným zamestnancom znamená prijatie osobného morálneho záväzku pri výkone svojej pracovnej činnosti.

Komplexom našou školou uznávaných hodnôt, ktoré sa vzájomne podmieňujú, sú SLOBODA – ĽUDSKOSŤ – VZDELANIE, súhrnom všeobecne uznávaných princípov, ktoré by mali tvoriť základ morálnych povinností, sú

1. *Princíp autonómie a zodpovednosti,*
2. *Princíp rešpektovania spravodlivosti a fungovania v rámci demokratickej spoločnosti*
3. *Princíp kritického myslenia.*

Každá s týchto hodnôt a princípov predstavuje súbor práv a morálnych povinnosti, ktoré tvoria etický rámec pre učiteľskú profesiu a zároveň sú odrazom spoločenského chápania etických hodnôt, ktorých aplikáciu spoločnosť očakáva.

# Poslanie a morálka pedagogického zamestnanca alebo odborného zamestnanca

1. Poslaním pedagogického zamestnanca alebo odborného zamestnanca je vychovávať, vzdelávať, podieľať sa na formovaní osobnostných kvalít žiakov, učiť ich dôvere a úcte k človeku, schopnosti vážiť si slobodu, prijímať zodpovednosť a byť spravodlivým. Svojím konaním, správaním a odbornou činnosťou prispieva ku kultúre medziľudských vzťahov, k podpore morálnych spoločenských hodnôt a tradícií.
2. Morálnou povinnosťou pedagogického zamestnanca alebo odborného zamestnanca je v súlade s rešpektovaním názorovej plurality, demokracie a spoločenskej prospešnosti kriticky hodnotiť a eliminovať akékoľvek diskriminačné praktiky.
3. Pedagogický zamestnanec alebo odborný zamestnanec si je vedomý svojej spoločenskej zodpovednosti a dôležitosti výkonu pracovnej činnosti. Uvedomuje si, že procesy výchovy a vzdelávania sa prejavujú vo vzdelanostnej a morálnej úrovni žiakov a výrazne ovplyvňujú aj budúcnosť celej spoločnosti.
4. Pedagogický zamestnanec alebo odborný zamestnanec sa správa v súlade s právnymi predpismi a ďalšími predpismi súvisiacimi s výkonom jeho pracovnej činnosti. Aktívne sa podieľa na kultivovaní a skvalitňovaní verejného života.

# Vzťah pedagogického zamestnanca alebo odborného zamestnanca k sebe samému a k výkonu pracovnej činnosti a povinnosti z neho vyplývajúce

*Pedagogický zamestnanec alebo odborný zamestnanec:*

* na základe sebapoznania, etického zmýšľania a konania rozvíja svoju osobnú identitu a morálnu integritu, čo je predpokladom jeho plnohodnotnej profesijnej realizácie a tým sa stáva vzorom pre žiakov a spoločnosť;
* disponuje pri výkone pracovnej činnosti slobodou voľby, ale zároveň aj zodpovednosťou v zmysle etického pôsobenia;
* spája svoju profesionalitu so stotožnením sa s vykonávanou pracovnou činnosťou a prejavovaním úsilia byť morálnou a odbornou autoritou;
* z hľadiska celoživotného vzdelávania kultivuje svoju osobnosť a vie správnym spôsobom odovzdávať vedomosti a zručnosti vo výchovno-vzdelávacom procese;
* usiluje sa o kolegialitu v pracovnom prostredí a podieľa sa na utváraní spolupracujúceho spoločenstva, je pri výkone pracovnej činnosti nositeľom ľudskosti, empatie, kompetentnosti a v hodnotiacom prístupe je objektívny a spravodlivý; v sociálnych a profesijných vzťahoch je otvorený a úprimný; pri osobných stretnutiach dodržiava princípy etickej komunikácie.

**POVINNOSTI**

*Pedagogický zamestnanec alebo odborný zamestnanec:*

1. si je vedomý svojej zodpovednosti, ktorú má voči sebe, žiakom, rodičom i kolegom;
2. prispieva k tvorbe kvalitných medziľudských vzťahov a ich udržiavaniu a podieľa sa na vytváraní atmosféry vzájomnej dôvery a úcty;
3. sa neustále vzdeláva, zvyšuje svoju kvalifikáciu a snaží sa získavať najnovšie informácie a poznatky zo svojho odboru;
4. je pri svojich profesionálnych postupoch a rozhodnutiach nezávislý, neviaže sa na žiadnu ideológiu, náboženstvo, či politický smer. Takisto sa snaží, aby aj učivo ktoré učí, bolo očistené od takýchto vplyvov a malo čisto racionálno-objektívny základ;
5. vyznáva a otvorene sa hlási k ideálom demokracie a humanizmu. Svojím konaním a vystupovaním zvyšuje spoločenský status učiteľa. Je nezávislý a slobodný, ale jeho voľba nesmie urážať ľudskú dôstojnosť a nešíriť násilie. O svojom pôsobení podáva pravdivé informácie, aby mohli byť objektívne posúdené jeho kompetencie. Nepredkladá žiakom svoje názory a myšlienky ako jedinú správnu možnosť;
6. si je vedomý svojej omylnosti a preto ak pochybí, vie si priznať chybu a vie byť za ňu zodpovedný;
7. neprijme nekriticky poznatky, ktoré získa, či sú mu dané, ale snaží sa ich kriticky reflektovať.

# Vzťah pedagogického zamestnanca alebo odborného zamestnanca k žiakom a povinnosti z neho vyplývajúce

*Pedagogický zamestnanec alebo odborný zamestnanec:*

* rešpektuje rovnako všetkých žiakov, bez ohľadu na ich pohlavie, náboženské vyznanie alebo vieru, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, farbu pleti, jazyk alebo sociálny pôvod;
* dbá o dobro žiakov, kladie dôraz na starostlivosť o ich duševné zdravie a fyzické zdravie, sociálne spôsobilosti a morálne schopnosti;
* rešpektuje osobitosť každého žiaka a prihliada na jeho špecifické výchovnovzdelávacie potreby;
* vykonáva pracovnú činnosť kompetentne, zodpovedne, zdvorilo, trpezlivo, primerane veku žiakov a v súlade s právnymi predpismi a vnútornými predpismi súvisiacimi s výkonom jeho pracovnej činnosti; spoluvytvára na pracovisku pokojné prostredie a tvorivú atmosféru, v ktorej sa žiaci budú cítiť bezpečne a budú sa radi vzdelávať;
* pomáha žiakom zaujať etické postoje, vedie ich ku kritickému mysleniu, ktoré vychádza z rešpektovania ľudskej dôstojnosti, formuje ich svedomie a vedie ich k správnemu a zodpovednému prežívaniu slobody a zodpovednosti za svoje skutky;
* pri výkone pracovnej činnosti aktívne chráni žiakov pred všetkými formami sociálno-patologických javov, ktoré narúšajú sebaúctu žiaka a integritu jeho osobnosti.

**POVINNOSTI**

*Pedagogický zamestnanec alebo odborný zamestnanec:*

1. nikdy neposudzuje žiakov na základe ich pohlavia, farby pleti, či náboženského presvedčenia. Jeho hodnotenie záleží len od výkonov a výsledkov žiakov;
2. žiakom podáva fakty a informácie pravdivé, objektívne a neskreslené a je o ich pravdivosti aj sám vnútorne presvedčený;
3. nesmie žiakovi úmyselne, či vedome ublížiť. Ak sa tak náhodou stane, musí urýchlene zjednať nápravu;
4. vedie svojich žiakov k samostatnosti a ku kritickému mysleniu;
5. sa v rámci svojich schopností a možností snaží o komplexný rozvoj žiakovej osobnosti po kognitívnej ale aj non-kognitívnej stránke;
6. vzdeláva a vychováva spôsobom zodpovedajúcim poznatkom pedagogických a psychologických vied;
7. uplatňuje individuálny prístup pri špecifických vzdelávacích a výchovných potrebách žiaka;
8. vedie žiakov k rešpektovaniu humanisticko-demokratickej spoločnosti a k dokumentom, ktoré tvoria jej základ;
9. podporuje a dohliada na zdravý vývoj dieťaťa, v prípade ohrozenia informuje rodičov a príslušné orgány a inštitúcie;
10. spolupracuje a informuje o vzdelávacích a výchovných výsledkoch žiaka.

# Vzťah pedagogického zamestnanca alebo odborného zamestnanca ku kolegom a ku škole a povinnosti z neho vyplývajúce

*Pedagogický zamestnanec alebo odborný zamestnanec:*

* akceptuje potrebu tímovej práce vo výchove a vzdelávaní ako prirodzený rámec svojho profesionálneho pôsobenia;
* pri napĺňaní svojich cieľov dbá na stratégie a zámery školy;
* o vzniknutých problémoch otvorene komunikuje, aktívne hľadá riešenia a neprenáša zodpovednosť za svoje zlyhanie na ostatných kolegov alebo na zamestnávateľa;
* rešpektuje psychickú autonómiu a fyzickú autonómiu a jedinečnosť svojich kolegov pri výkone pracovnej činnosti;
* aplikuje svoje kompetencie v rámci základných etických princípov, pravidiel v oblasti vzťahov s rodinami žiakov, vedúcimi pedagogickými zamestnancami alebo s vedúcimi odbornými zamestnancami, kontrolnými orgánmi a s perspektívnymi zamestnávateľmi absolventov školy;
* zaujíma sa o dianie v škole a aktívne sa podieľa na činnostiach v rámci realizácie výchovy a vzdelávania a chodu školy,
* dokáže svoje pracovné postupy objasniť, zdôvodniť a niesť za ne zodpovednosť;
* chráni česť, dôstojnosť a súkromie seba samého, kolegov, žiakov, zákonných zástupcov a zástupcov zariadení; obozretne nakladá s dôvernými informáciami; nepoužije ich neoprávnene, v neprospech alebo na znevýhodnenie človeka či organizácie, ktorej sa priamo alebo nepriamo týkajú;
* svoje postavenie nevyužíva na manipuláciu a na osobný prospech;
* odmieta všetky formy diskriminácie alebo správania, ktoré by spôsobilo ujmu druhým;
* si je vedomý toho, že neetické správanie je neprijateľné nielen u neho samého, ale aj u jeho kolegov; také konanie neignoruje, netoleruje a zákonnými prostriedkami podniká aktívne kroky k jeho náprave;
* vníma proces začleňovania žiakov so špeciálnymi výchovno-vzdelávacími potrebami do bežného života ako integrálnu súčasť výchovno-vzdelávacieho procesu, pri tom spolupracuje a komunikuje s príslušnými organizáciami;
* aktívne, profesionálne a empaticky vstupuje do procesov tvorby klímy v škole tak, aby sa etablovala ako otvorený a bezpečný priestor vrátane komunikácie s mimoškolskými organizáciami, ako aj s verejnosťou.

**POVINNOSTI:**

*Pedagogický zamestnanec alebo odborný zamestnanec:*

1. spolupracuje pri výchove a vzdelávaní žiaka s ostatnými kolegami;
2. sa nevyhradzuje len svojmu predmetu, ale spolupracuje s inými učiteľmi a snaží sa vytvárať medzipredmetové vzťahy a tak rozširovať žiakove obzory;
3. rešpektuje právo na iný názor a vzájomne čestné profesionálne správanie;
4. prejavuje solidaritu, komunikáciu a vzájomnú pomoc pri vzdelávaní sa vo svojom odbore a iných oblastiach;
5. nepodľahne falošnému pocitu kolegiality a stavovskej spolupatričnosti. Ak je svedkom neodbornosti kolegu, jeho nesprávneho, či nespravodlivého správania, diskriminácie, či iného negatívneho javu, konfrontuje túto situáciu s dotyčným kolegom. Ak nenastane zlepšenie, informuje o tom vedenie školy.

# Vzťah pedagogického zamestnanca alebo odborného zamestnanca k rodičov / zákonným zástupcom a k verejnosti a povinnosti z neho vyplývajúce

*Pedagogický zamestnanec alebo odborný zamestnanec:*

* rešpektuje rovnako rodičov všetkých žiakov, ich zákonných zástupcov a zástupcov zariadenia, bez ohľadu na ich pohlavie, náboženské vyznanie alebo vieru, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, manželský stav a rodinný stav, farbu pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenie;
* spolupracuje so zákonnými zástupcami, zástupcami zariadenia a pravdivo ich informuje o dosiahnutých výchovno-vzdelávacích výsledkoch žiakov a ich vývine alebo o výsledkoch pri poskytovaní odbornej starostlivosti; usiluje sa vzbudiť ich záujem o prácu a smerovanie školy v snahe zabezpečiť čo najlepšie podmienky pre každého žiaka;
* citlivo vníma kultúrno-výchovné pozadie rodinného prostredia každého žiaka, hodnotovú orientáciu a vzdelanie zákonných zástupcov, zástupcov zariadenia, životný štýl rodiny tak, aby komunikácia medzi rodinou a školou viedla k vytváraniu pozitívnych postojov žiaka k sebe samému, vzdelaniu, práci a k životu;
* aplikuje svoje kompetencie v rámci základných etických princípov, pravidiel v oblasti vzťahov s rodinami žiakov a s perspektívnymi zamestnávateľmi absolventov školy,
* chráni česť, dôstojnosť a súkromie zákonných zástupcov, obozretne nakladá s dôvernými informáciami; nepoužije ich neoprávnene, v neprospech alebo na znevýhodnenie človeka či organizácie, ktorej sa priamo alebo nepriamo týkajú;
* svoje postavenie nevyužíva na manipuláciu a na osobný prospech;
* odmieta všetky formy diskriminácie alebo správania, ktoré by spôsobilo ujmu druhým a je si vedomý toho, že neetické správanie je neprijateľné; také konanie neignoruje, netoleruje a zákonnými prostriedkami podniká aktívne kroky k jeho náprave;
* aktívne, profesionálne a empaticky vstupuje do komunikácie s mimoškolskými organizáciami, ako aj s verejnosťou.

**POVINNOSTI:**

*Pedagogický zamestnanec alebo odborný zamestnanec:*

1. pravdivo informuje rodičov o výchovno-vzdelávacích úspechoch a neúspechoch žiaka;
2. ak si plnoletý žiak nepraje, aby informoval rodičov, mal by toto učiteľ rešpektovať, ale musí to oznámiť rodičom;
3. ak ho o to rodičia požiadajú, mal by si vždy primerane situácii nájsť čas na stretnutie a na konzultácie s rodičmi ohľadom výchovno-vzdelávacích otázok žiaka.
4. o dianí na škole informuje verejnosť pravdivo a objektívne, dbá pritom na česť, dobré meno a povesť školy a jej zamestnancov;
5. v komunikácii s verejnosťou rešpektuje názorovú pluralitu a spoločenskú prospešnosť kritického myslenia;
6. je si vedomý svojej spoločenskej zodpovednosti a dôležitosti výkonu pracovnej činnosti a uvedomuje si, že procesy výchovy a vzdelávania sa prejavujú vo vzdelanostnej a morálnej úrovni žiakov a výrazne ovplyvňujú aj budúcnosť celej spoločnosti;
7. sa správa v súlade s právnymi predpismi a ďalšími predpismi súvisiacimi s výkonom jeho pracovnej činnosti a aktívne sa podieľa na kultivovaní a skvalitňovaní verejného života.

# Záver

Medzi hlavné piliere kvalitného učiteľa patria nielen kvalifikačné, ale aj charakterové a morálne vlastnosti. Z týchto charakterový a morálnych vlastností vyplýva pre učiteľa vysoká miera zodpovednosti najmä voči žiakom, rodičom, kolegom a v neposlednej miere aj voči sebe samému. K ďalším dôležitým pilierom učiteľa patria predovšetkým vzdelanie, aktívny prístup k celoživotnému vzdelávaniu, vzťah k pracovným povinnostiam a vzťah k žiakom.

Učiteľstvo je poslanie a služba, rodičia a ich deti sú naši zákazníci, okrem rodičovskej výchovy je to najdôležitejšia činnosť pri príprave dieťaťa pre život a jeho povolanie.

Lehnice, dňa 25. augusta 2022

Ing. Zuzana Pálmayová

riaditeľka školy

Prerokované a schválene PRŠ 5.9.2022, platnosť dokumentu od 1.9.2022